Samtök um náttúruvernd á Norðurlandi vija að Gjástykki í Þingeyjarsýslu verði verndað SUNN , Samtök um náttúruvernd á Norðurlandi , vilja að Gjástykki í Þingeyjarsýslu verði verndað fyrir hvers konar raski . Gjástykki er ásamt svæðinu í kringum Leirhnjúk vestan Kröflu sennilega það svæði í heiminum á þurru landi sem best sýnir hvernig landreksflekarnir færast í sundur . Landrekskenningin sannaðist þarna fyrir augum okkar á 8. og 9. áratug síðustu aldar og allt var vel skoðað og skráð . Á þessum slóðum eru aðstæður til fræðslu og náttúruupplifunar sem hvergi gefast annars staðar og í því felast mikil tækifæri , bæði andleg og efnaleg . Þegar málefni Gjástykkis eru skoðuð í víðu samhengi er ljóst að verðmæti svæðisins er afar mikið og í þeirri orku sem þar kann að vera tæknilega nýtanleg felst minnstur hluti þeirra verðmæta . Auðlegð svæðisins er fólgin í ímynd þess fyrir Ísland , fræðslugildi þess fyrir Ísland og umheiminn og því að þar eru óhemjumiklir möguleikar fyrir útivist og ferðaþjónustu , t.d. í gönguferðum milli Jökulsárgljúfra í Vatnajökulsþjóðgarði og Mývatns . Allt rask , þar með taldar rannsóknarboranir , ógnar þessu gildi og rþrir ímynd og gæði . Stjórnvöld , þar á meðal sveitarfélög í héraðinu , ættu því að berjast fyrir uppbyggingu eldfjallafræðagarðs í Gjástykki og við Leirhnjúk . SUNN lýsa af ofangreindum ástæðum andstöðu við rannsóknarboranir í Gjástykki sem nú eru í matsferli vegna umhverfisáhrifa . Vissulega var það áfangi á sínum tíma að hafa fengið í gegn að ekki mætti bora í Gjástykki í rannsóknarskyni nema að undangengnu mati á umhverfisáhrifum . Þess háttar boranir kosta hins vegar sitt og það er auðvitað öllum ljóst að virkjunaraðili fer ekki út í þær nema að ætla sér að virkja . Við sem viljum vernda Gjástykki viljum ekkert rask þar og teljum að kostnaður við rannsóknarboranir sé óásættanlegur ef þar verður svo aldrei virkjað . Slíkur kostnaður er svo sem aldrei ásættanlegur — en núna er íslenska ríkið stórskuldugt og Landsvirkjun líka . Af sömu ástæðum lýsa SUNN yfir andstöðu við hvers konar breytingar á skipulagi , svo sem aðalskipulagi sveitarfélaga eða skipulagi miðhálendisins , sem heimila orkuvinnslu í Gjástykki . Friðlýsing Gjástykkis er forsenda þess að gæði svæðisins verði ekki skert . SUNN , Samtök um náttúruvernd á Norðurlandi nota tækifærið og beina því til ráðherra umhverfismála að hefjast þegar handa við undirbúning friðlýsingar svo tryggja megi eftir föngum að svæðið verði lyftistöng fyrir Ísland í samræmi við þáær einstöku aðstæður sem þar eru fyrir hendi . Ingólfur Ásgeir Jóhannesson „ Samtök um náttúruvernd á Norðurlandi vija að Gjástykki í Þingeyjarsýslu verði verndað “ , Náttúran.is : Aug .